**«Το μοντέλο της Κρεμαστής Γέφυρας: τρεις ασκήσεις σταδιοδρομίας»**

**Παιδαγωγικές δραστηριότητες για μαθητές 14-16 ετών, όπως προτείνονται από τους Bassot, Barnes & Chant στο βιβλίο τους A Practical Guide to Career Learning and Development – Innovation in Careers Education 11-19 (2014):**

**1η ΑΣΚΗΣΗ - Σχέδιο μαθήματος για επαγγελματική ανθεκτικότητα:**

**Διάρκεια: 50’**

**Σύνοψη: Η δουλειά που κάνω - η έννοια της δουλειάς, ταυτότητες στη δουλειά και μεταφερόμενες δεξιότητες**

# Σύνδεση με Α.Π.: Προγράμματα Αγωγής Σταδιοδρομίας με θέμα την προσωπική ανάπτυξη, Βιωματικές Δράσεις με διδακτικό αντικείμενο «Σχολικός Επαγγελματικός Προσανατολισμός», σύνδεση με μαθήματα όπως η Κοινωνιολογία, η Ιστορία, οι Οικονομικές Επιστήμες.

**Διδακτικοί στόχοι:** Στο τέλος της δραστηριότητας οι μαθητές θα μπορούν:

* Να περιγράψουν τουλάχιστον 3 δυνατότητες/πλαίσια εργασίας για τους ίδιους
* Να κάνουν λίστα με τους ρόλους που παίζουν σε διαφορετικές πλευρές της ζωής τους
* Να έχουν βρει τουλάχιστον 3 δεξιότητες ή ικανότητες που ανέπτυξαν σε κάποιο πλαίσιο και μπορούν να τις χρησιμοποιήσουν σε κάποιο άλλο στο μέλλον
* Να καταλαβαίνουν πώς οι αντιξοότητες τους επιτρέπουν να χτίσουν την ανθεκτικότητα και να χειριστούν δύσκολες καταστάσεις στο μέλλον

**Εισαγωγή: 10’**

* Ρωτάω τους μαθητές «Τι είναι δουλειά;» Γράφω τις απαντήσεις και, αν χρειαστεί, ξεκινώ συζήτηση ρωτώντας «Είναι δουλειά και αν δεν πληρώνεται, όπως ο εθελοντισμός ή τα οικιακά;»
* Αναφέρω έρευνα που αποδεικνύει ότι οι άνθρωποι που κερδίζουν πάρα πολλά χρήματα (π.χ. 100.000 ευρώ/χρόνο) δεν είναι πιο ικανοποιημένοι από άλλους που κερδίζουν αρκετά για να ζουν μια άνετη ζωή. Γιατί επομένως μπορεί να δουλεύουν οι άνθρωποι σκληρά, αν τα χρήματα δεν είναι πια ο στόχος; (Kahneman et al., 2006)

**Δραστηριότητες-Μέθοδοι-Τεχνικές:**

**25’:**

* Οι μαθητές χωρίζονται σε ζευγάρια και συζητάνε τους ρόλους και τις υποχρεώσεις που έχουν στο σπίτι/κοινότητα, στο σχολείο και στις δουλειές για χαρτζιλίκι, αν κάνουν. Τι κερδίζουν απ’ το καθένα από τα παραπάνω, πέρα από χρήματα;
* Καταγράφουν τις απαντήσεις σε 3 στήλες (αν χρειαστεί δίνουμε ένα παράδειγμα όπως το παρακάτω):

*Σπίτι/κοινότητα: Σχολείο: Δουλειά:*

*Κατεβάζω τα σκουπίδια εκπρόσωπος τάξης Μπειμπισίτερ*

*(υπευθυνότητα) (αξιοπιστία) (δημιουργικότητα & πρωτοβουλία)*

* Από αυτούς τους τρείς ρόλους, το άτομο αποκτά τις παραπάνω δεξιότητες αλλά επιπλέον απολαμβάνει την αίσθηση ότι είναι χρήσιμος, ότι αναγνωρίζεται και ότι τον εμπιστεύονται. Έτσι, νοιώθει ωραία με τον εαυτό του.

**15’:**

* Η έννοια της ανθεκτικότητας εξηγείται ως η ικανότητα να μάθουμε και να σταθούμε στα πόδια μας μέσα από ποικίλες ή δύσκολες εμπειρίες. Χωρίς δυσκολίες δεν μπορούμε να αναπτύξουμε ανθεκτικότητα. Κάποιες απ’ αυτές τις δυσκολίες συναντώνται στη δουλειά ή στην εκπαίδευση και την σταδιοδρομία. Εξηγώ πόσο σημαντικά είναι αυτά τα μαθήματα και το χτίσιμο μιας τέτοιας επαγγελματικής ανθεκτικότητας στον σημερινό κόσμο της εργασίας.
* Διάλεξε μια ιστορία ή ένα παράδειγμα ενός προσώπου που ξεπέρασε τις αντιξοότητες, χρησιμοποίησε θετικά αυτή του την εμπειρία και απέκτησε ανθεκτικότητα (π.χ. κάποιος που έγινε και κινηματογραφική ταινία, οπότε μπορούμε να δείξουμε ένα σχετικό απόσπασμα). Μπορεί να είναι και κάποιος γνωστός στην κοινότητα των μαθητών.

Όλοι μαζί:

* Ανακεφαλαιώνουμε όσα καλύψαμε στο μάθημα: η δουλειά δεν είναι μόνο ό,τι μας δίνει χρήματα και κερδίζουμε πολύ περισσότερα από τις εργασιακές εμπειρίες που αποκτούμε.

**Εργασία για το σπίτι:** Ζητώ από τους μαθητές να γράψουν μια παράγραφο για μια δυσκολία που ξεπέρασαν: «πώς ένοιωσες τότε και πώς νοιώθεις για τον τρόπο που ανταποκρίθηκες;»

**Σημείωση:** Ενθαρρύνω όλους τους μαθητές να συμμετάσχουν στη συζήτηση. Ελέγχω αν υπάρχουν ανεπίτρεπτα/μειωτικά σχόλια.

**Επιπλέον ιδέες:** Κάνω μια συνολική λίστα με τους ρόλους και τις υποχρεώσεις που αναφέρθηκαν από όλους τους μαθητές. Βλέπω πώς διαμοιράζονται ανάλογα με το περιβάλλον, ποιες δεξιότητες απαιτούν και τι πρόσφεραν στους μαθητές.

**Ανατροφοδότηση:** Πόσο καλά οι μαθητές συνέδεσαν τις έννοιες της εργασίας, των δεξιοτήτων των αντιξοοτήτων/δυσκολιών και της ανθεκτικότητας;

**2η ΑΣΚΗΣΗ - Σχέδιο μαθήματος για επαγγελματική ευτυχία:**

**Διάρκεια:** 60’

**Σύνοψη: Ανεργία** **– Βοηθώ τους μαθητές να βρουν τρόπους να ανταπεξέλθουν στο γεγονός ότι μπορεί να μείνουν άνεργοι για κάποιο διάστημα.**

**Σύνδεση με Α.Π.:** Προγράμματα Αγωγής Σταδιοδρομίας με θέμα την προσωπική ανάπτυξη, Βιωματικές Δράσεις με διδακτικό αντικείμενο «Σχολικός Επαγγελματικός Προσανατολισμός», Κοινωνιολογία, Οικονομικές Επιστήμες, Φυσική Αγωγή.

**Διδακτικοί στόχοι:** Στο τέλος της δραστηριότητας οι μαθητές θα μπορούν:

* Να βρουν τρόπους να μένουν θετικοί, υγιείς και ασφαλείς σε μια περίοδο πιθανής μελλοντικής ανεργίας.
* Να βρουν ευκαιρίες κατά την περίοδο της ανεργίας να κερδίσουν χρήσιμη εμπειρία που θα εμπλουτίσει τα βιογραφικά τους.

**Πηγές/υλικό:**

* Καλεσμένοι ομιλητές
* Πρόσβαση σε σελίδες σταδιοδρομίας με πληροφορίες για δραστηριότητες ελεύθερου χρόνου και προτάσεις οικονομικής υποστήριξης (Ευρωπαϊκή Διαδικτυακή Πύλη Νεολαίας, Πύλη εφήβων ΕΟΠΠΕΠ, Πύλη Ενηλίκων ΕΟΠΠΕΠ, Mathesis)

**Προετοιμασία:** Καλώ εκπαιδευτικούς ΣυΕΠ του ΚΕΣΥ της περιοχής μου, εκπροσώπους σχετικών υπηρεσιών του ΟΑΕΔ, του ΕΚΚΑ (Εθνικό Κέντρο Κοινωνικής Αλληλεγγύης) ή της ΓΓΔΒΜ για να μιλήσουν για τις ευκαιρίες και την προσφερόμενη στήριξη για νέους ανθρώπους που βρίσκονται σε ανεργία.

**Δραστηριότητες:**

**Εισαγωγή:** 10’

* Τι θα κερδίσουν οι μαθητές από το μάθημα (βλ. Διδακτικούς στόχους)
* Καταιγισμός ιδεών στο θέμα «Γιατί νέοι άνθρωποι μένουν άνεργοι;» (π.χ. ελλιπής φοίτηση στο σχολείο, οικογενειακές δυσκολίες, προσωπικά προβλήματα, έλλειψη ευκαιριών, οικονομική κρίση)
* Σύντομη αναφορά στο μέγεθος της νεανικής ανεργίας σε τοπικό επίπεδο και στο τι κάνουν οι διάφοροι αρμόδιοι φορείς για την αντιμετώπισή της.

**Κυρίως μέρος:** 20’

* Παρουσιάζω τους καλεσμένους που θα παρουσιάσουν εν συντομία την υποστήριξη που προσφέρουν σε νέους που βρίσκονται σε ανεργία.
* Χωρίζω τους μαθητές σε ομάδες συζήτησης και καλώ τους επισκέπτες να κινούνται ανάμεσα στις ομάδες. Δίνω σε κάθε ομάδα τα παρακάτω θέματα συζήτησης:
* Βρείτε πέντε αρνητικά συναισθήματα που οι νέοι άνεργοι αισθάνονται και πρέπει να ξεπεράσουν.
* Τι μπορούν να κάνουν οι νέοι για να ξεπεράσουν αυτά τα αρνητικά συναισθήματα ενόσω είναι άνεργοι;
* Πώς μπορούν οι άνεργοι νέοι να αποκτήσουν εργασιακή εμπειρία που θα τους βάλει σε καλύτερη θέση όταν διεκδικήσουν μια κανονική δουλειά;

**Κλείσιμο – Ολομέλεια: 30’**

* Ζητώ από τις ομάδες ανατροφοδότηση ως προς τις ερωτήσεις που ετέθησαν. Φροντίζω κάθε θέμα να αναπτυχθεί επαρκώς και όλες οι ομάδες να κάνουν μια υπόδειξη.

**Τι προσέχω:**

Ελέγχω ότι όλοι οι μαθητές κατάλαβαν την έννοια των όρων που συζητήθηκαν (π.χ. αποξένωση, αποκλεισμός, απελπισία, απόρριψη).

**Επιπλέον ιδέες/προέκταση:**

* Συζήτηση πάνω στο θέμα στης ανεργίας όπως παρουσιάζεται σε θεατρικά, κινηματογραφικά ή λογοτεχνικά έργα.

**Ανατροφοδότηση:**

Τι γνώση απέκτησαν οι μαθητές για τις διεξόδους που υπάρχουν σε άνεργους νέους; Χρειάζεται περαιτέρω παρακολούθηση/πληροφόρηση;

**3η ΑΣΚΗΣΗ - Σχέδιο μαθήματος για επαγγελματική ανάπτυξη:**

**Διάρκεια: 40’**

**Σύνοψη/Τίτλος:** **Ένα χρόνο μετά**

**Σύνδεση με Α.Π.:** Προγράμματα Αγωγής Σταδιοδρομίας με θέμα την προσωπική ανάπτυξη, Βιωματικές Δράσεις με διδακτικό αντικείμενο «Σχολικός Επαγγελματικός Προσανατολισμός», Φιλολογικά μαθήματα, Ξένες γλώσσες.

**Διδακτικοί στόχοι:** Στο τέλος της δραστηριότητας οι μαθητές θα μπορούν:

* Να σκεφτούν που θα είναι σε ένα χρόνο από σήμερα.
* Να δουν τις δυνατότητές τους μέσα από τα μάτια ενός φίλου.
* Να βρουν τις ομοιότητες και τις διαφορές μεταξύ της δικής τους οπτικής και αυτής ενός φίλου τους.

**Πηγές/υλικό:**

Χαρτί και στυλό

**Εισαγωγή: 5’**

Σύντομη εξήγηση της άσκησης.

**Δραστηριότητες-Μέθοδοι-Τεχνικές (περιλαμβάνεται πληροφόρηση για διαφοροποίηση/προσωποποίηση):**

* Γράφω στον πίνακα την ημερομηνία: είναι η σημερινή ημέρα ένα χρόνο μετά.
* Ζητώ απ’ τους μαθητές να γράψουν για τον εαυτό τους απαντώντας τις παρακάτω ερωτήσεις (**5’**):
* Πού θα είμαι;
* Τι θα έχω πετύχει;
* Πώς θα νοιώθω;
* Τους ζητώ να κάνουν το ίδιο για έναν φίλο/ μια φίλη τους στην τάξη (**5’**)
* Ανταλλάσσουν αυτά που έγραψαν και συγκρίνουν τις δύο εκδοχές
* Συζητάνε σχετικά με τον φίλο/την φίλη τους και σκέφτονται τα παρακάτω:
* Ποιες είναι οι ομοιότητες;
* Ποιες είναι οι διαφορές;
* Τι μπορούν να μάθουν απ’ αυτή την άσκηση για τον εαυτό τους;

(**10’**)

* Ανακεφαλαιώνουν τα παραπάνω συμπεράσματα και τα μοιράζονται με την τάξη (**10’**)

Όλοι μαζί: Ζητάμε από τους μαθητές να γράψουν κάτι καινούριο που έμαθαν για τον εαυτό τους σήμερα (**5’**)

**Εργασία για το σπίτι:** Να συζητήσουν όσο έγραψαν για τον εαυτό τους με άλλους (γονείς, καθηγητές) και να κρατήσουν σημειώσεις.

**Επιπλέον ιδέες:** Οι μαθητές σκέφτονται εκτενέστερα πάνω στις υπόλοιπες απαντήσεις τους.

**Ανατροφοδότηση:** Πώς αντέδρασαν οι μαθητές στη δραστηριότητα; Υπήρξαν κάποια απρόσμενα αποτελέσματα;

***Πηγή:***

Bassot, B., Barnes, A., Chant, A. (2014). *A Practical Guide to Career Learning and Development – Innovation in Careers Education 11-19*. New York: Routledge.

***Οι τρεις ασκήσεις του μοντέλου της Κρεμαστής Γέφυρας προσαρμόστηκαν στα ελληνικά δεδομένα από τις εκπαιδευτικούς ΣυΕΠ Ευγενία Κατσίγιαννη και Ευγενία Τοροσιάδου.***